এই চরের সম্পর্কে সংক্ষেপে কিছু জানিয়ে রাখা প্রয়োজন। এই চরে মানুষের আনাগোনা থাকে বছরে মাত্র পাঁচ মাস, যার বেশিরভাগটাই শুঁটকিকে কেন্দ্র করে। সরকার কর্তৃক অনুমোদনপ্রাপ্ত প্রায় ২০ হাজার জেলে শুষ্ক মৌসুমে এখানে মাছ ধরার জন্য আসে এবং অস্থায়ী বাসস্থান তৈরি করে মাছ ধরা, শুঁটকি করাসহ আনুসঙ্গিক কাজে নিয়োজিত থাকে। এই সময়টাতে শুঁটকিকে উপলক্ষ করে প্রচুর পর্যটক এখানে ঘুরতে আসে, তাদের কাছে খুচরা শুঁটকি বিক্রির জন্য রয়েছে একটি বাজারও। চরের জেলেদের সংগঠন রয়েছে, যারা এই বাজারসহ যাবতীয় বিষয় ব্যবস্থাপনার দ্বায়িত্ব পালন করে থাকে। এখানকার শুঁটকি বিশুদ্ধ এবং গুনগতমানে সেরা। শুঁটকি এখান থেকে চট্টগ্রাম, পরে চট্টগ্রাম থেকে দেশে এবং দেশের বাইরে বিভিন্ন জায়গায় প্রেরণ করা হয়ে থাকে। জেলেরা এখানে মাছ ধরা এবং অস্থায়ী বসবাসের জন্য সরকারকে নির্ধারিত হারে রাজস্ব প্রদান করে থাকে। এখানে আরো একটি কারণে লোকসমাগম হয়ে থাকে, তা হলো হিন্দুদের পুণ্যস্নান এবং রাসমেলা। প্রতিবছর নভেম্বর মাসে এই ধর্মীয় উৎসবটি অনুষ্ঠিত হয়ে থাকে। উৎসবে যোগ দিতে দেশের বিভিন্ন স্থান হতে হিন্দু ধর্মাবলম্বী প্রচুর মানুষ এখানে সমবেত হয়, ফলে এখানে উৎসবমুখর পরিবেশের সৃষ্টি হয়। এই রাসমেলার সময়ও প্রচুর পর্যটক এখানে ভিড় করে, পর্যটন এজেন্সিগুলো তখন এই রুটে চালু করে বিশেষ প্যাকেজ।